作者:皎然
標題:與李司直令從荻塘聯句
內容:畫舸悠悠荻塘路，真僧與我相隨去。——李令從寒花似菊不知名，霜葉如楓是何樹。——李令從倦客經秋夜共歸，情多語盡明相顧。——皎然遙城候騎來仍少，傍嶺哀猿發無數。——皎然心閑清淨得禪寂，興逸縱橫問章句。——李令從蟲聲切切草間悲，螢影紛紛月前度。——李令從撩亂雲峰好賦詩，嬋娟水月堪為喻。——皎然與君出處本不同，從此還依舊山住。——皎然